REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/51-14

6. maj 2014. godine

B e o g r a d

ZAPISNIK

SA PETE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 6. MAJA 2014. GODINE

Sednica je počela u 11,00 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Aleksandar Marković, Olgica Batić, Milisav Petronijević, Snežana Malović, Vesna Martinović, Ljubiša Stojmirović, Irena Vujović, Veroljub Matić, Obrad Isailović, Dušica Stojković, Darko Laketić i Dragana Barišić.

Sednici su prisustvovali zamenici odsutnih članova Odbora: Andriana Anastasov, zamenik Katarine Rakić, Srđan Kružević, zamenik Petra Petrovića i Mira Petrović, zamenik Milan Krkobabić.

Sednici nisu prisustvovali Katarina Rakić, Petar Petrović, Milan Krkobabić i Đorđe Milićević.

Na predlog predsednika, Odbor je jednoglasno usvojio sledeći

D n e v n i r e d:

1. Razmatranje zahteva Miljkana Karličića, člana Republičke izborne komisije, za davanje mišljenja za obavljanje druge javne funkcije (21 broj 02-262/14 od 4. februara 2014. godine);

2. Razmatranje zahteva Ljubice Mrdaković Todorović, narodnog poslanika, za davanje mišljenja za obavljanje druge javne funkcije (21 broj 02-414/14 od 3. marta 2014. godine);

3. Razmatranje zahteva Irene Vujović, narodnog poslanika, za davanje mišljenja za obavljanje druge javne funkcije (21 broj 02-1248/14 od 30. aprila 2014. godine);

4. Razmatranje zahteva Prof. dr Milete Poskurice, narodnog poslanika (21 broj 02-957/14 od 17. aprila 2014. godine);

5. Razmatranje zahteva Vesne Rakonjac, narodnog poslanika, za ostvarivanje prava na isplatu mesečne naknade na ime zakupa stana u Beogradu i naknade za odvojeni život od porodice (21 broj 120-1073/14 od 24. aprila 2014. godine);

6. Razno.

**Prva tačka dnevnog reda**: Razmatranje zahteva Miljkana Karličića, člana Republičke izborne komisije, za davanje mišljenja za obavljanje druge javne funkcije (21 broj 02-262/14 od 4. februara 2014. godine)

Predsednik odbora obavestio je članove i zamenike članova Odbora da se Miljkan Karličić obratio Odboru zahtevom 21 broj 02-262/14 za davanje pozitivnog mišljenja za istovremeno obavljanje funkcije člana Republičke izborne komisije i funkcije predsednika Nadzornog odbora JP „Direkcija za građevinsko zemljište i izgradnju Beograda“ iz Beograda. S obzirom da je zahtev imenovanog bio dostavljen Odboru još početkom februara kada su bili raspisani izbori za narodne poslanike zbog čega se Odbor nije sastajao u tom periodu, Odbor je uputio dopis Agenciji za borbu protiv korupcije sa molbom da, imajući u vidu navedeno, zastane sa donošenjem odgovarajuće odluke do konstituisanja Odbora u novom sazivu Narodne skupštine. U nastavku svog izlaganja, podsetio je na odredbe Zakona o Agenciji za borbu protiv korupcije i Poslovnika Narodne skupštine na osnovu kojih Odbor daje mišljenja za obavljanje druge javne funkcije narodnim poslanicima i drugim funkcionerima koje bira Narodna skupština, kao i da mišljenje Odbora nije obavezujuće ali je formalni uslov za odlučivanje Agencije za borbu protiv korupcije o svakom pojedinačnom zahtevu.

Diskusije nije bilo.

Na predlog predsednika, Odbor je jednoglasno dao pozitivno mišljenje da Miljkan Karličić, uz funkciju člana Republičke izborne komisije, može da obavlja i funkciju predsednika Nadzornog odbora JP „Direkcija za građevinsko zemljište i izgradnju Beograda“ iz Beograda.

**Druga tačka dnevnog reda**: Razmatranje zahteva Ljubice Mrdaković Todorović, narodnog poslanika, za davanje mišljenja za obavljanje druge javne funkcije (21 broj 02-414/14 od 3. marta 2014. godine)

Predsednik odbora je obavestio članove i zamenike članova Odbora da se Ljubica Mrdaković Todorović obratila Odboru zahtevom 21 broj 02-414/14 za davanje pozitivnog mišljenja za istovremeno obavljanje funkcije narodnog poslanika i funkcije predsednika Nadzornog odbora Klinike za psihijatrijske bolesti „Dr Laza Lazarević“, Beograd. S obzirom da je zahtev imenovane bio dostavljen Odboru početkom marta, Odbor je uputio dopis Agenciji za borbu protiv korupcije sa molbom da, imajući u vidu navedeno, zastane sa donošenjem odgovarajuće odluke do konstituisanja Odbora u novom sazivu Narodne skupštine

Diskusije nije bilo.

Na predlog predsednika, Odbor je jednoglasno dao pozitivno mišljenje da Ljubica Mrdaković Todorović, uz funkciju narodnog poslanika, može da obavlja i funkciju predsednika Nadzornog odbora Klinike za psihijatrijske bolesti „Dr Laza Lazarević“, Beograd.

**Treća tačka dnevnog reda**: Razmatranje zahteva Irene Vujović, narodnog poslanika, za davanje mišljenja za obavljanje druge javne funkcije (21 broj 02-1248/14 od 30. aprila 2014. godine)

Predsednik odbora je obavestio članove i zamenike članova Odbora da se Irena Vujović obratila Odboru zahtevom 21 broj 02-1248/14 za davanje pozitivnog mišljenja za istovremeno obavljanje funkcije narodnog poslanika i funkcije pomoćnika gradonačelnika grada Beograda, za oblast društvenih delatnosti.

Diskusije nije bilo.

Na predlog predsednika, Odbor je jednoglasno dao pozitivno mišljenje da Irena Vujović, uz funkciju narodnog poslanika, može da obavlja i funkciju pomoćnika gradonačelnika grada Beograda, za oblast društvenih delatnosti.

**Četvrta tačka dnevnog reda**: Razmatranje zahteva Prof. dr Milete Poskurice, narodnog poslanika (21 broj 02-957/14 od 17. aprila 2014. godine)

Predsednik odbora je obavestio članove i zamenike članova Odbora da se Prof. dr Mileta Poskurica obratio Odboru zahtevom 21 broj 02-957/14 kojim je tražio da se Odbor izjasni o postojanju sukoba interesa, s obzirom na to da je Rešenjem Vlade Republike Srbije 24 broj 119-807/2014 imenovan na mesto predsednika Upravnog odbora Instituta za medicinu rada „Dr Dragomir Karajović“ u Beogradu. U nastavku svog izlaganja, ukazao je da se u konkretnom slučaju zapravo radi o zahtevu za davanje mišljenja za obavljanje druge javne funkcije u smislu Zakona o Agenciji za borbu protiv korupcije, kao i da Odbor ne utvrđuje eventualno postojanje sukoba interesa već je to u nadležnosti Agencije.

Diskusije nije bilo.

Na predlog predsednika, Odbor je jednoglasno dao pozitivno mišljenje da Prof. dr Mileta Poskurica, uz funkciju narodnog poslanika, može da obavlja i funkciju predsednika Upravnog odbora Instituta za medicinu rada „Dr Dragomir Karajović“ u Beogradu.

**Peta tačka dnevnog reda**: Razmatranje zahteva Vesne Rakonjac, narodnog poslanika, za ostvarivanje prava na isplatu mesečne naknade na ime zakupa stana u Beogradu i naknade za odvojeni život od porodice (21 broj 120-1073/14 od 24. aprila 2014. godine)

Predsednik Odbora je upoznao članove i zamenike članova Odbora sa sadržinom zahteva narodnog poslanika Vesne Rakonjac za isplatu mesečne naknade na ime zakupa stana u Beogradu i naknade za odvojeni život od porodice. Podsetio je na odredbe člana 5. st. 2. i 3. Odluke o poslaničkoj naknadi na osnovu kojih Odbor može da odluči da se narodnom poslaniku koji nema prebivalište u Beogradu i ne koristi hotelski smeštaj, na lični zahtev, isplaćuje mesečna naknada na ime zakupa stana u Beogradu u iznosu od 35.000,00 dinara, kao i da narodni poslanik koji koristi pravo na isplatu ove naknade ima pravo i na naknadu za odvojeni život od porodice u iznosu od 40% prosečne mesečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate. U nastavku svog izlaganja, naveo je da je Vesna Rakonjac i u prethodnom sazivu Narodne skupštine koristila predmetno pravo, da je ugovor o zakupu stana koji je ona dostavila u prilogu, važi do 15. juna ove godine, kao i da će se isti automatski obnoviti saglasno članu 14. ugovora, s obzirom da će imenovana nastaviti da koristi predmetni stan.

Diskusije nije bilo.

Na predlog predsednika, Odbor je jednoglasno doneo rešenja o utvrđivanju prava na mesečnu naknadu na ime zakupa stana u Beogradu u iznosu od 35.000,00 dinara i o utvrđivanju prava na naknadu za odvojeni život od porodice u iznosu 40% prosečne mesečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike na dan isplate počev od 16. aprila 2014. godine, za narodnog poslanika Vesnu Rakonjac.

**Šesta tačka dnevnog reda: Razno**

U okviru ove tačke nije bilo pitanja i predloga.

\*\*\*

Sednica je završena u 11,20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić